Dankie aan vroue van sopkombuise | George Herald
Dankie aan vroue van sopkombuise
Thursday, 01 June 2017, 08:15
Nomabaso Tyaliti, beter bekend as Aunt Poppie, het al 10 jaar lank 'n sopkombuis in Thembalethu. By haar staan raadslid Mercia Draghoender.
GEORGE NUUS - 'n Lekker funksie om dankie te sê is verlede week vir die sopkombuis-tannies en ooms gehou wat 'n onbaatsugtige diens aan die George-gemeenskap lewer.
George-munisipaliteit het die funksie Vrydag 19 Mei in die George-banketsaal gehou om die gemeenskapswerkers te bederf.
Mercia Draghoender, portefeuljeraadslid van gemeenskapsontwikkeling, het sertifikate van waardering en vrugteruikers aan die gemeenskapswerkers uitgedeel.
Sy het gesê dit is 'n blyk van waardering vanaf die George-munisipaliteit se kant vir alles wat die gemeenskapswerkers vir die mense beteken. Baie keer is daardie sop die enigste kos wat die mense vir die dag kry.
Sophie Fanelo, bestuurder van gemeenskapsontwikkelingsdienste, het haar eie lewensverhaal met die mense gedeel.
"My ma is op 'n vroeë ouderdom oorlede en ek en my sussie het vir 'n tyd langs die Knysna-lagoon gewoon. 'n Tannie, waar ons altyd sop gaan haal het, het ons kom haal en grootgemaak. 'n Mens moet nooit jou waarde onderskat nie. As gevolg van mense soos julle, is ek vandag wat ek is," het Fanelo gesê.
Sy het bygevoeg behalwe die lekker sop van die soptannie sal haar warm drukkie wat sy elke kind gegee het, haar ook altyd spesiaal laat voel.
Working on Fire het ook sertifikate oorhandig aan van die vrywilligers wat hul veiligheidskursus bygewoon het. Van links is Yuleen Campher (koördineerder van die sopkombuise), Veronica Muller (Borcherds), Claudene van Staden (Kleinkrantz), Louise Samson (New Dawn Park), Elizabeth Swelindawo (Thembalethu), Fransiena Botha (Rosemoor), Raygana Rhoda (Working on Fire opleidingsbeampte) en Sophie Fanelo (bestuurder: gemeenskapsontwikkelingsdienste).